**Îți jur...**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- La miezul nopții am lăsat paharul,

Cu forma gurii tale pe contur,

Pe noptieră, să-ndulcesc amarul

Singurătății negre, dar îți jur

C-am să-mpletesc din razele de lună

Un pat de flori pe care să te culci,

Să descifrăm mistere împreună

Și zilele vor fi atunci mai dulci,

Am să-ți pictez doi fluturi albi pe coapsă,

Un pescăruș, în zbor, lângă buric,

Să-mi fii și recompensă, și pedeapsă,

Că lângă tine nu-mi refuz nimic.

- În miezul zilei mi-am adus aminte

De vraja nopţii albe ce-a trecut,

Niciunul dintre noi n-avea cuvinte,

Dar mierea s-a prelins într-un sărut

Pe buzele carmin, parcă jăratic

Ţâşnea din ele-atunci când obosiţi

Ne odihneam pe-un pat aristocratic

S-o luăm de la-nceput nestingheriţi.

Am reluat cu încăpăţânare

Un ritual pe care amândoi

Am reuşit să-l scoatem din tipare.

Îţi jur că nu-s hotare pentru noi.

Ioan Grigoraș Liliana Trif